Mulieres consolatrices
Mulieres consolatrices (Iaponice 慰安婦 ianfu 'meretrices castrorum') sunt in secundo bello mundiali ab exercitu Iaponiensi ex omnibus Sinis, Corea aliisque terris, quae tum in Iaponiae potestatem erant, abductae in corporis servitutem feminae, quarum minime 50 000 et 200 000 maxime esse dicuntur. Sunt autem hac iniuria afflictae praeter Sinenses et Coreanas multae in Asia quae ad meridiem et orientem vergit habitantes, praesertim Philippinenses, nec parsum est Europaeis mulieribus in coloniis Batavorum et Australia. Fama est lustra in quibus includebantur consolatrices mulieres prima esse instituta ad meretrices voluntarias conducendas, ne quis militum privatas feminas per vim stuprans ignominiam apud populum exercitui ferret; inde vero mulieres nolentes Iaponenses et Okinawaenses primum et denique omnibus e devictis gentibus lustrorum procuratores, mendaciis his fallentes, quod foret ut in fabricis vel tabernis operentur, revera coegisse tamquam in carcerem venire, ut gratuito ad militum voluptatem violarentur.